Mladi zagrebački novinar Andro Anić danas je na Črnomercu, na križanju Ilice i Zagrebačke, snimio jedan od simpatičnijih prizora u Zagrebu. Naime, bio je u dućanu koji se nalazi na trećem katu u zgradi preko puta stare kuće na križanju, kad je spazio nevjerojatan prizor – krov prekriven teglicama s cvijećem. Iako su svi koji su ikad prošli pored ove kuće sigurno primijetili pokoju biljku, tek se iz ove perspektive iz koje je snimao Anić vidi koliko ih zapravo ima i da se zapravo radi o pravom pravcatom vrtu.

“Išao sam u jednu trgovinu koja je tamo na uglu i s trećeg sam kata uspio uhvatiti ovaj genijalni kadar. Ne znam cijelu priču, ali prema biljkama nekako mi se čini da gospođa sakuplja različite lončanice. Kad sam ulazio u trgovinu iz koje sam fotografirao gospođa je, po najvećem suncu u 15 sati, išla zalijevati to cvijeće, i to nekoliko puta”, ispričao nam je Andro.

Na uglu Zagrebačke i Ilice kod Črnomerca. Gospođa terasu na krovu kuće pretvorila u kreativan vrt. Fenomenalno. #gradskiprizori pic.twitter.com/JN9NKki9YA — Andro Anic (@AndroAnic) August 4, 2017

Nije baš jasno kako se gospođa kreće po krovu

Usput je dodao: “Glavno pitanje svih pitanja? Kako žena uspije doći na taj dio? Boga pitaj, moguće je da ima neki ficlek prostora negdje u kojem se popne gore, ali ovo je velika misterija”, dodao je Andro.